b'\n_START_ARTICLE_\nUNESCO\'s Verdensarvsliste\n_START_PARAGRAPH_\nUNESCO\'s Verdensarvsomr\xc3\xa5der er bestemte steder (f.eks. skove, bjergk\xc3\xa6der, s\xc3\xb8omr\xc3\xa5der, \xc3\xb8rkener, koralrev, gletsjere, bygninger, kvarterer eller hele byer), som er blevet erkl\xc3\xa6ret bevaringsv\xc3\xa6rdige under det internationale verdensarvsprogram, der bliver administreret af UNESCO._NEWLINE_Programmets m\xc3\xa5l er at optegne, ben\xc3\xa6vne og beskytte steder, som har enest\xc3\xa5ende betydning. Det kan v\xc3\xa6re b\xc3\xa5de naturomr\xc3\xa5der og kulturskabte v\xc3\xa6rdier, der betragtes som menneskehedens f\xc3\xa6lles arvegods. (Se de pr\xc3\xa6cise kriterier for optagelse p\xc3\xa5 listen). Omr\xc3\xa5der, der bliver optaget p\xc3\xa5 Verdensarvslisten, kan modtage midler fra World Heritage Fund p\xc3\xa5 bestemte betingelser._NEWLINE_Programmet bygger p\xc3\xa5 Convention Concerning the Protection of World Cultural and Natural Heritage (Konventionen om beskyttelse af verdens kulturelle og naturm\xc3\xa6ssige arvegods), som blev vedtaget p\xc3\xa5 UNESCOs generalforsamling den 16. november 1972._NEWLINE_Listen omfatter pr. juli 2018 1092 steder, heraf 845 kulturel arv, 209 naturarv og 38 blandede. 54 steder er p\xc3\xa5 listen over Verdensarvsomr\xc3\xa5der i fare_NEWLINE_I alt 191 lande har ratificeret World Heritage Convention. _NEWLINE_Der er indtil nu fjernet to steder fra listen. det Arabiske oryx reservat i 2007 og Dresdendalen i 2009. Oryx reservatet blev slettet, efter at Oman havde indskr\xc3\xa6nket arealet med 90\xc2\xa0%. Dresdendalen blev fjernet efter beslutning om at bygge en firsporet bro over de centrale dele af det kulturelle landskab, der bet\xc3\xb8d, at det ikke kunne opretholde sin "enest\xc3\xa5ende universelle v\xc3\xa6rdi".\n_START_SECTION_\nUdvikling i antal omr\xc3\xa5der\n_START_PARAGRAPH_\nVed udgangen af 2005 var i alt 812 omr\xc3\xa5der, fordelt p\xc3\xa5 137 lande, blevet optaget p\xc3\xa5 listen. Af dem var de 628 kulturv\xc3\xa6rdier, de 160 naturomr\xc3\xa5der og de 24 blandede natur- og kulturv\xc3\xa6rdier._NEWLINE_I april 2009 var der i alt 878 lokaliteter p\xc3\xa5 listen, heraf 679 lokaliteter med kulturv\xc3\xa6rdier, 174 naturomr\xc3\xa5der og 25 blandede natur- og kulturv\xc3\xa6rdier i 145 forskellige lande._NEWLINE_I november 2018 var i alt 1092 steder optaget p\xc3\xa5 listen, hvoraf 845 er kulturv\xc3\xa6rdier, 209 naturomr\xc3\xa5der og 38 blandede natur- og kulturv\xc3\xa6rdier i 167 lande.\n_START_SECTION_\nDanske verdensarvsomr\xc3\xa5der\n_START_PARAGRAPH_\nDen danske verdensarv udpeges p\xc3\xa5 baggrund af indstilling fra Kulturministeriet. _NEWLINE_Kulturmnisteren indbyder til optagelse p\xc3\xa5 en tentativliste. Kandidater, der er optaget p\xc3\xa5 tentativlisten, kan komme i betragtning.'